《武安至涉县作 其二》
清代·申颋

高秋霜气轻，爱兹山日暖，攀援不辞劳，取路快迂缓。

我仆犹深谷，我身已绝巘。往往数武间，相失隔回转。

人声谷响传，云散岩姿展。平冈耀丹葩，乱石翳苍藓。

细泉行履舄，肃籁鸣丝管。山深日易昏，投林鸟能返。

吾亦寻所依，云际辨鸡犬。山家少茅茨，凿崖开客馆。

供食无兼味，民淳风俗俭。饭罢呼主人，挑镫话款款。

作者简介：直隶永年人，字敬立。申涵煜子。副贡生。诗书画均工。著作多亡佚。有《耐俗轩诗集》。